Vaslui: Poliţiştii rutieri din Bârlad derulează campania 'Drumuri sigure', în perioada martie – octombrie
Poliţiştii rutieri din cadrul Poliţiei municipiului Bârlad derulează, în perioada 15 martie – 31 octombrie, campania de informare 'Drumuri sigure', pentru prevenirea şi combaterea accidentelor rutiere în rândul pietonilor, bicicliştilor şi conducătorilor de vehicule cu tracţiune animală.
În cadrul campaniei, poliţiştii vor urmări dacă bicicliştii şi căruţaşii au vehiculele echipate corespunzător şi deţin îmbrăcăminte cu elemente fluorescent-reflectorizante, dacă respectă regulile de circulaţie şi dacă se află sub influenţa băuturilor alcoolice.
Totodată, în fiecare săptămână, vor avea loc activităţi educativ-preventive, cu grupuri ţintă, iar poliţiştii vor împărţi beneficiarilor direcţi ai campaniei veste reflectorizante, pliante şi afişe cu recomandări referitoare la obligaţiile pe care le au în trafic.
'Prin campania 'Drumuri sigure', poliţiştii rutieri urmăresc să atragă atenţia asupra riscului pe care îl implică comportamentul nepotrivit al pietonilor, bicicliştilor şi conducătorilor de vehicule cu tracţiune animală, verificând legalitatea deplasării acestora pe drumurile publice. Scopul principal îl constituie conştientizarea participanţilor la trafic asupra riscului accidentelor rutiere în condiţiile unei conduite imprudente sau agresive, precum şi a gravităţii consecinţelor în cazul nerespectării normelor rutiere şi determinarea acestora să adopte o conduită preventivă, care să permită evitarea angrenării în accidente de circulaţie. De asemenea, se urmăreşte conştientizarea consecinţelor nerespectării regulilor de circulaţie, conştientizarea cauzelor producerii accidentelor şi urmările marcante ale acestora, importanţa comportamentului preventiv şi prevenirea accidentelor rutiere', au transmis reprezentanţii Inspectoratului de Poliţie Judeţean (IPJ) Vaslui.
În anul 2023, la nivelul municipiului Bârlad şi în comunele arondate, principalele cauze care au dus la producerea de accidente rutiere au fost abaterile comise de biciclişti, abaterile comise de pietoni , neacordarea de prioritate, abaterile comise de căruţaşi şi neadaptarea vitezei. (Agerpres/ FOTO radioiasi.ro)